PE-mesaanval: Vrou lewe in vrees na man borgtog kryAnne-Marie Stevens in Julie vanjaar. Foto: Maroela Media Tsepo Ndwalaza, woordvoerder van die Nasionale Vervolgingsgesag (NVG), het aan Maroela Media bevestig Martin (48) is Woensdag in die Port Elizabeth-landdroshof op borgtog van R5 000 vrygelaat. Die staat het die aansoek teengestaan. Ndwalaza het nie die borgtogvoorwaardes bekendgemaak nie. Maroela Media het vroeër berig Martin, van Algoapark, staan tereg op ŉ aanklag van poging tot moord, nadat hy Anna-Marie glo buite ŉ vriendin se woonstel in Sydenham oorval en verskeie kere met ŉ mes gesteek het. Stevens het homself destyds, kort na die voorval, aan die polisie oorgegee. Maroela Media het in Julie vanjaar met Anne-Marie gesels oor hoe haar lewe onherroeplik verander het na die aanval. Charlotte White, Anne-Marie se suster, het Donderdag aan Maroela Media gesê Anne-Marie “is ŉ senuweewrak” vandat sy die nuus ontvang het dat Martin vrygelaat is. “Ek is nie ŉ bang mens nie, maar Anne-Marie is nou baie bang. Ons glo hy sal een of ander tyd weer met haar kontak maak,” het White gesê. “Ek het vir Anne-Marie gesê Martin sal of homself nou gedra totdat die verhoor verby is en dan sy straf soos ŉ man vat, of hy sal terugkom om klaar te maak waarmee hy begin het,” het White gesê. “Ons is baie geskok dat hy borgtog vrygelaat is.” Martin sal op 20 September weer in die hof verskyn.